Document ID: 32004D0593

EIROPAS PARLAMENTA UN PADOMES LĒMUMS Nr. 593/2004/EK
(2004. gada 21. jūlijs),
ar ko groza Padomes Lēmumu 2000/819/EK par uzņēmumu un uzņēmējdarbības daudzgadu programmu, un jo īpaši attiecībā uz mazajiem un vidējiem uzņēmumiem (MVU) (2001.-2005.)
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 157. panta 3. punktu,
ņemot vērā Komisijas priekšlikumu,
ņemot vērā Ekonomikas un sociālo lietu komitejas atzinumu (1),
apspriedusies ar Reģionu komiteju,
saskaņā ar Līguma 251. pantā noteikto procedūru (2),
tā kā:
(1)
1997. gada 5. novembrī Komisija pieņēma Lēmumu 97/761/EK, ar ko apstiprināja atbalsta mehānismu, lai Kopienā veidotu transnacionālus kopuzņēmumus mazo un vidējo uzņēmumu jomā (3).
(2)
ETM uzņēmumu dibināšanas shēma, Joint European Venture (JEV) programma un mazo un vidējo uzņēmumu (MVU) garantiju mehānisms bija pasākumi, ko paredzēja Padomes 1998. gada 19. maija Lēmums 98/347/EK par finanšu palīdzības pasākumiem novatoriskiem maziem un vidējiem uzņēmumiem, kas rada jaunas darba vietas - izaugsmes un nodarbinātības ierosme (4).
(3)
Daudzgadu programma, kas izstrādāta Padomes Lēmumā 2000/819/EK (5), tiecas uzlabot uzņēmējdarbības finanšu vidi, jo īpaši - tā uzlabo ETM uzņēmumu dibināšanas shēmas darbību, groza MVU garantiju mehānismu un, ievērojot JEV, saskaņā ar Lēmumu 98/347/EK līdz 2000. gada 31. decembrim radušās saistības izmanto to uzņēmumu labā, kuri plāno stāties starptautiskās partnerattiecībās.
(4)
ETM uzņēmumu dibināšanas shēmas, JEV programmas un MVU garantiju mehānisma mērķim jābūt efektīvi cīnīties pret tirgus nepilnībām attiecībā uz MVU piekļuvi riska kapitālam, stiprinot kā privātu, tā valstisku subjektu dalību, tiecoties sasniegt 100 % izplatīšanas koeficientu.
(5)
Saskaņā ar Lēmuma 2000/819/EK II pielikuma IV punktu pieredze rāda, ka JEV programma ir jāvienkāršo, lai finanšu starpnieki un Komisijas dienesti varētu ātri izskatīt MVU iesniegtos finanšu ieguldījumu lūgumus un nodrošinātu to, ka Kopienas resursus lieto pareizi. Tāpat norādīts, ka Komisija izvērtē iespēju pielāgot atbilstības kritērijus, lai varētu efektīvāk ievērot MVU vajadzības attiecībā uz pārrobežu ieguldījumiem, tostarp arī kandidātvalstīs.
(6)
2002. gada 10. oktobrī Eiropas Parlaments pieņēma rezolūciju (6) par Komisijas ziņojumu Eiropas Parlamentam un Padomei par finanšu palīdzības pasākumiem novatoriskiem maziem un vidējiem uzņēmumiem (MVU), kas rada jaunas darba vietas - izaugsmes un nodarbinātības ierosme, kurā atzīst, ka JEV programma pašreizējā formā vairs nav piemērojama.
(7)
Komisijas izaugsmes un nodarbinātības ierosmes izvērtējums 2002. gada 29. maijā secina, ka tirgus JEV programmu izmanto nelabprāt, jaunu darba vietu radīšanas efekts ir ierobežots, administratīvās izmaksas ļoti lielas, un ka JEV jālikvidē cik iespējams drīz.
(8)
Rentabilitātes dēļ Kopienai pakāpeniski jāizstājas no programmām, kas paredz mazu naudas summu mikroapsaimniekošanu, kā notiek ar projektiem, ko finansē saskaņā ar JEV programmu.
(9)
Pēc rūpīgas analīzes jāsecina, ka nav iespējams būtiski vienkāršot JEV programmu, jo jebkādi būtiski programmas struktūras vai atbilstības kritēriju grozījumi mainītu tās būtību, un tātad tā vairs neietilptu juridiskā pamatojuma (Padomes Lēmums 98/347/EK) darbības jomā. Tālab nebūs iespējams nedz izlietot atvēlētā budžeta atlikumu, nedz izmantot budžetu projektiem, kas saistīti ar jaunajām valstīm un kandidātvalstīm.
(10)
Budžets JEV programmai ir piešķirts, balstoties uz pamatlīgumiem, kas JEV tīklā noslēgti ar finanšu starpniekiem, tādējādi Komisijai radot tiešas juridiskas attiecības ar šiem starpniekiem. Tālab nav iespējama esošos pamatlīgumu aizstāšana ar tiešiem juridiskiem Komisijas un MVU nolīgumiem, kas šajā konkrētajā programmā būtu vienkāršojuši un uzlabojuši Kopienas finanšu interešu aizsardzību.
(11)
Iespējami būtu tikai samērā maznozīmīgi procedūras grozījumi, nezaudējot piešķirtā budžeta atlikumu, un tie ir uzskatāmi par nepietiekamiem, lai nodrošinātu to, ka JEV programma darbotos jūtami labāk.
(12)
Nav iespējams izlietot piešķirtā budžeta atlikumu projektiem, kas saistīti ar jaunajām valstīm un kandidātvalstīm, jo šis budžets piešķirts saskaņā ar Izaugsmes un nodarbinātības ierosmi ( (1998.-2000.), un tālab ir ekskluzīvi rezervēts tām valstīm, kas ir Eiropas Savienības un Eiropas Ekonomikas zonas dalībvalstis, kā paredzēts Lēmumā 98/347/EK.
(13)
Kopš likvidētas divas citas starptautiskas Eiropas kopuzņēmumu programmas - Eiropas Kopienas investīciju partneri (ECIP) jaunattīstības valstīm Āzijā, Latīņamerikā, Vidusjūras reģiona valstīs un Dienvidāfrikā (Alamedsa valstīs) - 1999. gadā, un Programma, lai veicinātu MVU kopuzņēmumus un citus kopīgus līgumus (JOP) Viduseiropas un Austrumeiropas valstīs (CEECs) un jaunajās neatkarīgajās valstīs (NIS) 2000. gadā - daudzi finanšu starpnieki JEV tīklā ir ierobežojuši vai izbeiguši savu darbību tāpēc, ka no MVU saņemts maz JEV iesniegumu, un tāpēc lielākā daļā dalībvalstu patiesībā vairs nevar pieteikties līdzdalībai šajā programmā.
(14)
Ņemot vērā to, ka izvērtējuma secinājumi ir skaidri, nav atzīstams par lietderīgu ierosināt JEV programmas aizstāšanu ar līdzīgu.
(15)
JEV programmas likvidācijai nevajadzētu iespaidot Kopienas, finanšu starpnieku vai labumu guvēju (MVU) tiesības un pienākumus, kas attiecas uz apstiprinātiem projektiem.
(16)
Lai respektētu finanšu starpnieku likumīgās cerības, viņiem būtu jāļauj iesniegt MVU domātu finanšu ieguldījumu pieprasījumi kādu laiku pēc tam, kad šis lēmums būs pieņemts.
(17)
2003. gada 23. oktobrī Eiropas Parlaments pieņēma rezolūciju par uzņēmējdarbību Eiropā, kurā aicina izveidot sistēmas, kas, jo īpaši maziem un ļoti maziem uzņēmumiem, uzlabotu piekļuvi Eiropas Investīciju bankas/Eiropas Investīciju fonda līdzekļiem, ko izmanto investīcijām jaunās tehnoloģijās un ar mācībām saistītās investīcijās.
(18)
Lai atbalstītu MVU jauninājumus, zinātnes pētniecību un tehnoloģijas attīstību, kā arī uzņēmējdarbību, kā to lūgusi Barselonā sanākusī Padome, būtu jāveicina tāda vide, kas ir labvēlīga privātā sektora investīcijām zinātnes pētniecībā un tehnoloģijas attīstībā, jo īpaši, izmantojot riska kapitālu.
(19)
Komisija ir apņēmusies tuvākajā laikā reformēt pašreizējo uzņēmumu un uzņēmējdarbības daudzgadu programmu, ņemot vērā vajadzību veicināt uzņēmumu un uzņēmēju organizāciju sadarbību, un atbalstīt mazu un ļoti mazu uzņēmumu un amatniecības uzņēmumu horizontālu, kā arī nozaru vai profesionālu organizāciju dialogu.
(20)
2002. gada 26. novembrī sanākusī Padome atzina, ka dalībvalstīm, Komisijai un finanšu iestādēm būtu jāapsver, kā uzlabot finanšu sistēmu biotehnoloģijām.
(21)
Eiropas Parlaments savā 2002. gada 21. novembra rezolūcijā par dzīvības zinātnēm un biotehnoloģijām (7) lūdza Komisiju noteikt, kā atrisināt jautājumu par nepietiekamu līdzekļu atvēlējumu biotehnisku uzņēmumu sākšanai, un lūdza Eiropas Investīciju banku labvēlīgi apsvērt turpmākas darbības.
(22)
Lēmums 2000/819/EK būtu attiecīgi jāgroza,
IR PIEŅĒMUSI ŠO LĒMUMU.
1. pants
Ar šo Lēmumu 2000/819/EK groza šādi:
1.
5. pantā 1. punktu aizstāj ar šādu tekstu:
1. “Komisija iesniedz Eiropas Parlamentam un Padomei gada pārskatu par šīs 2004. gada programmas finanšu instrumentu īstenošanu, kā arī līdzīgu nobeiguma pārskatu par 2005. (pēdējo) gadu.”;
2.
I pielikumu groza šādi:
a)
4. punkta a) apakšpunkta i) daļas pirmā ievilkuma pirmo teikumu aizstāj ar šādu tekstu:
-
“ieguldot attiecīgos specializētos riska kapitāla fondos, jo īpaši sākumkapitāla fondos, mazākos fondos, reģionālos fondos vai fondos, kuru darbība ir īpaši pievērsta konkrētām nozarēm vai tehnoloģijām, vai riska kapitāla fondos, kuri finansē zinātnes pētniecību un tehnoloģijas attīstību, piemēram, fondos, kas saistīti ar pētniecības centriem un tehnoloģiskiem parkiem, kuri savukārt nodrošina MVU riska kapitālu.”;
b)
4. punkta a) apakšpunkta i) daļai pievieno šādu daļu:
“uzņēmuma dibināšanas sākotnējais posms parasti ilgst līdz 5 gadus. Tomēr uzņēmējsabiedrībām, kas darbojas konkrētās augstās tehnoloģijas nozarēs, jo īpaši dzīvības zinātnēs, uzņēmuma dibināšanas fāze var ilgt līdz pat 10 gadiem, jo šīm konkrētajām nozarēm ir raksturīga ilgāka ražojuma izstrādes pirmskomercializācijas un pārbaudes fāze.”;
c)
4. punkta a) apakšpunkta iv) daļai pievieno šādas daļas:
“Joint European Venture programma tiks pakāpeniski likvidēta.
Finanšu starpnieki var iesniegt Komisijai MVU domātu finanšu ieguldījumu pieprasījumus līdz 2004. gada 29. decembrim.
Pieprasījumus un projektus izskatīs saskaņā ar Padomes 1998. gada 19. maija Lēmuma 98/347/EK par finanšu palīdzības pasākumiem novatoriskiem maziem un vidējiem uzņēmumiem (MVU), kas rada jaunas darba vietas - izaugsmes un nodarbinātības ierosme (8) 4. pantu un II pielikumu.
d)
5. punkta pirmajā rindkopā svītro vārdu “piektais.”
3.
II pielikumā svītro IV punktu.
2. pants
Šis lēmums stājas spēkā divdesmitajā dienā pēc publikācijas Eiropas Savienības Oficiālajā Vēstnesī.
3. pants
Šis lēmums ir adresēts dalībvalstīm.
Strasbūrā, 2004. gada 21. jūlijā

Labels: 2
19
4